मेरे पास एक बैग था और मैं उसी को कंधे पर लादकर रात के 1 बजे चल दिया। मेरा गांव पपलोग के पास है। काफी दूर है और उन दिनों रास्ते में घर भी नहीं थे। जंगल था। मेरे पास सिर्फ एक टॉर्च थी। रास्ते पर मैं बढ़ा चला जा रहा था। बीच में सरदार जी ने जो भूत के किस्से सुनाए थे, उनसे भी डर लग रहा था। हर आवाज पर मैं चौंकता, हर परछाई लंबी होती प्रतीत होती। ऐसा लगता कि कोई पीछे चल रहा है। कभी गर्दन के पीछे के बाल हिलते, तो कभी ठंडी-ठंडी लहर सी दौड़ जाती। दिल मुंह पर धड़कता जा रहा था। इतने में मुझे पीछे से ऐसी आवाज सुनाई दी, जैसे कोई पायल पहनकर चल रहा हो। मैं घबराया और तेज कदमों से आगे बढ़ने लगा। कच्चा रास्ता, कहीं झाड़ियां उग आई थीं, कहीं ऊंचे-नीचे टप्पे। आवाज तेज होती जा रही थी।